Diari Oficial de la Generalitat Valenciana


Sumari del DOGV 7357, del 10-09-2014 (2014/8194)

ORDE 30/2014, de 5 de setembre, de la Conselleria d'Economia, Indústria, Turisme i Ocupació, de modificació de l'Orde 58/2010, de 29 de desembre, de la Conselleria d'Economia, Hisenda i Ocupació, per la qual es regula l'establiment d'ajudes especials als treballadors afectats pels expedients de regulació d'ocupació 76/2000, de 8 de març de 2001 i 25/2001, de 31 de juliol, de 2001.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7357

Data del DOGV
:   10-09-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/8194


Data del document
:   05-09-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 30/2014, de 5 de setembre, de la Conselleria d'Economia, Indústria, Turisme i Ocupació, de modificació de l'Orde 58/2010, de 29 de desembre, de la Conselleria d'Economia, Hisenda i Ocupació, per la qual es regula l'establiment d'ajudes especials als treballadors afectats pels expedients de regulació d'ocupació 76/2000, de 8 de març de 2001 i 25/2001, de 31 de juliol, de 2001. [2014/8194]  
El Consell de Ministres, mitjançant l'Acord de 29 de febrer de 2008, va disposar l'adopció de mesures excepcionals de caràcter social a favor dels treballadors afectats pels expedients de regulació d'ocupació 76/2000, de 8 de març de 2001, i 25/2001, de 31 de juliol, de 2001.  
En compliment d'esta habilitació es va aprovar el Reial Decret 196/2010, de 26 de febrer, pel qual s'establixen mesures per a facilitar la reinserció laboral així com l'establiment d'ajudes especials per als afectats pels esmentats ERO que es troben en situació de desocupació.  
  
Recollint les bases reguladores establides en el Reial Decret 196/2010, es va publicar, en l'àmbit de la Generalitat, l'Orde 58/2010, de 29 de desembre, de la Conselleria d'Economia, Hisenda i Ocupació, que regula l'ajuda especial als treballadors afectats pels expedients de regulació d'ocupació 76/2000 i 25/2001. Esta orde ha sigut modificada, per l'Orde 12/2011 de la Conselleria d'Educació, Formació i Ocupació, que introduïx una nova redacció al seu article 9, sobre presentació de sol·licituds.  
Posteriorment, el Reial Decret 1783/2011, de 16 de desembre, modifica alguns aspectes puntuals del Reial Decret 196/2010 i establix una ajuda addicional consistent a finançar la subscripció d'un conveni especial amb la Seguretat Social per la pèrdua del nivell de cotització que hagen pogut patir els treballadors com a conseqüència de la pèrdua d'ocupació en aplicació dels referits expedients de regulació d'ocupació.  
Esta mesura addicional es finança amb càrrec a fons específics del Servici Públic d'Ocupació Estatal, però la gestió correspon a la Generalitat, per la qual cosa és necessari modificar l'Orde 58/2010, de 29 de desembre, per a incorporar l'esmentada ajuda recollint les bases establides en la legislació estatal.  
En virtut d'això, fent ús de les facultats conferides per la Llei 5/1983, de 30 de desembre, del Consell, l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 i el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació.  
  
  
  
ORDENE  
  
Article únic. Modificació de l'Orde 58/2010, de 29 de desembre, per la qual es regula i convoca per a 2011 l'establiment d'ajudes especials als treballadors afectats pels expedients de regulació d'ocupació 76/2000, de 8 de març de 2001 i 25/2001, de 31 de juliol, de 2001  
  
U. Modificació de l'article 1. Objecte i àmbit d'aplicació  
S'inserix un nou apartat 2, i l'anterior queda com a nou apartat 3:  
  
2. Així mateix, per als treballadors previstos en l'apartat 1 anterior, s'establix la quantitat addicional regulada en l'article 3, només als efectes de finançar la subscripció d'un conveni especial amb la Seguretat Social per la pèrdua del nivell de cotització que hagen pogut patir estos treballadors com a conseqüència de la pèrdua d'ocupació.  
  
  
Dos. Modificació de l'article 2. Beneficiaris  
Queda redactat de la manera següent:  
1. Seran beneficiaris de la subvenció especial els treballadors previstos en l'article 1 que complisquen els requisits següents:  
a) Ser major de 52 anys.  
b) Trobar-se en desocupació i inscrit com a demandant d'ocupació.  
  
c) No haver tingut dret a disfrutar la prestació per desocupació de nivell contributiu o, en cas d'haver tingut dret a esta, haver-la extingit per esgotament.  
2. Seran beneficiaris de la quantitat addicional els treballadors previstos en l'apartat anterior que formalitzen el conveni especial amb la Tresoreria General de la Seguretat en el qual conste la condició d'afectats pels expedients de regulació d'ocupació 76/2000 o 25/2001.  
  
  
Tres. Modificació de l'article 3. Quantia i meritació  
Es modifica l'article 3, que queda redactat de la manera següent:  
1. La quantia de la subvenció especial serà de 3.000 euros anuals. Els períodes inferiors a l'any es prorratejaran.  
En el cas de treballadors que no hagen pogut ser recol·locats en un termini de 24 mesos des del començament de la percepció d'esta subvenció, la quantia de la subvenció serà de 5.500 euros anuals.  
A partir de gener de 2012, i amb efectes d'1 de gener de cada any, estes quanties s'actualitzaran, en el mateix percentatge en què varie la quantia de l'Indicador Públic de Rendes d'Efectes Múltiples (IPREM), respecte a la de l'any anterior.  
2. La quantitat addicional es destinarà exclusivament a finançar la subscripció del conveni especial amb la Seguretat Social per la pèrdua del nivell de cotització que hagen pogut patir els treballadors com a conseqüència de la pèrdua d'ocupació. L'import de la quantitat addicional no podrà ser superior a la quantia que corresponga cotitzar respecte de la base de cotització del Conveni Especial a subscriure.  
3. La subvenció especial, així com la quantitat addicional, es meritaran des que el treballador reunisca els requisits establits per a cada supòsit. Els seus efectes es retrotrauran com a màxim des del dia 28 de febrer de 2010, i fins al dia immediat anterior a aquell en què complisca l'edat ordinària de jubilació, conforme a l'article 161.1.a) del text refós de la Llei General de la Seguretat Social, adquirisca la condició de pensionista d'incapacitat permanent o per jubilació de forma anticipada, d'acord amb la normativa de Seguretat Social aplicable en cada cas, o concórrega qualsevol altra causa, de les previstes en esta orde, d'extinció o suspensió d'esta subvenció especial.  
  
Quatre. Modificació de l'article 6. Vigència de la subvenció  
L'apartat 2 queda redactat com seguix:  
2. No serà aplicable este termini en tres supòsits:  
a) En el supòsit de suspensió de l'article 5, i en este cas es podrà reprendre la percepció de la subvenció, amb la sol·licitud prèvia de l'interessat.  
b) Als qui, a data 27 de febrer de 2012, reunisquen els requisits indicats en l'article 2, excepte la lletra c) de l'apartat 1 d'este mateix, i estiguen percebent la prestació contributiva per desocupació. En este cas, podran tindre dret al gaudi de la subvenció a partir de l'endemà al d'extinció de l'esmentada prestació.  
c) Als exclusius efectes del reconeixement del dret a la quantitat addicional, esta quantitat podrà reconéixer-se durant el termini previst en l'article 3.3.  
S'afig un nou apartat 3:  
3. El beneficiari de la subvenció especial o de la quantitat addicional, es compromet a comunicar a la Direcció Territorial d'Ocupació del Servef corresponent, qualsevol variació en els requisits que van motivar la concessió de la subvenció, en els 15 dies següents a la data en què esta s'haja produït.  
  
Cinc. Modificació de l'article 7. Presentació de sol·licituds  
L'apartat 2 queda redactat en els termes següents:  
2. Les sol·licituds hauran d'acompanyar-se dels documents que s'indiquen a continuació:  
a) Declaració responsable de no estar incurs en les prohibicions per a obtindre la condició de beneficiari, a què fa referència l'article 13 de la Llei 38/2003, General de Subvencions.  
b) Dos exemplars originals del model de dades de domiciliació bancària.  
c) Còpia de la resolució de l'expedient de regulació d'ocupació on conste el treballador.  
d) Certificat expedit pel Servici Públic d'Ocupació Estatal, relatiu al reconeixement i extinció per esgotament de la prestació per desocupació de nivell contributiu. En el cas de no haver tingut dret a la dita prestació, certificat en este sentit expedit pel mateix Servici Públic d'Ocupació Estatal.  
e) Certificat actualitzat de vida laboral o autorització a l'òrgan gestor per a l'accés a esta.  
f) En cas de subscripció de conveni especial, una còpia de la resolució dictada per la Tresoreria de la Seguretat Social sobre la procedència d'esta subscripció i una còpia del conveni especial.  
g) Quan la sol·licitud de la quantitat addicional per subscripció de conveni especial amb la Seguretat Social no es realitze conjuntament amb la sol·licitud de l'ajuda especial, es presentarà, a més, còpia de la resolució de concessió de la dita ajuda especial.  
  
Sis. Modificació de l'article 9. Termini de presentació de sol·li-cituds  
S'afigen tres nous apartats, 6, 7 i 8, amb la redacció següent:  
  
6. La sol·licitud de la quantitat addicional per subscripció del conveni especial amb la Seguretat Social es presentarà conjuntament amb la sol·licitud de reconeixement del dret a l'ajuda especial o en el termini de 2 mesos des de la subscripció del conveni.  
7. Si la subscripció del conveni especial amb la Seguretat Social és anterior a la publicació en el Diari Oficial de la Comunitat Valenciana de la present modificació de l'orde 58/2010, el termini de presentació de sol·licituds serà de 2 mesos a comptar de l'endemà de la publicació.  
  
8. La presentació de les sol·licituds fora dels terminis establits en els apartats 6 i 7 comportarà la pèrdua de tants dies de percepció d'esta quantitat addicional com dies s'hagen deixat transcórrer des de la finalització del termini de sol·licitud corresponent.  
  
Set. Modificació de l'article 11. Liquidació de les ajudes  
L'article 11 queda redactat com seguix:  
 Amb caràcter general, una vegada reconegut el dret a la percepció, tant de la subvenció especial, com de la quantitat addicional per a la subscripció del conveni especial; el seu pagament es produirà per períodes mensuals, sempre que s'aporte la documentació que acredite el compliment dels requisits establits, sense perjuí que es liquide d'una sola vegada el període transcorregut des de la generació del dret fins al seu reconeixement.  
 Respecte de la justificació de la quantitat addicional per a la subscripció del conveni especial, en funció de la situació dels beneficiaris, el reconeixement de l'obligació i la proposta de pagament podrà realitzar-se d'acord amb les modalitats següents:  
a) Amb la justificació prèvia per mitjà de la presentació dels butlletins de cotització legalment establits, acreditatius del pagament mensual de les quotes relatives al conveni especial.  
b) Aquells sol·licitants que, havent subscrit el conveni especial, hagen ajornat la totalitat o part de les quotes fins al final del termini de presentació de sol·licituds, hauran d'aportar a estos efectes:  
 Certificat de deute, total o parcial, expedit per l'Administració de la Seguretat Social, en la qual es faça referència als imports i períodes no abonats.  
 En el supòsit d'abonament parcial, butlletins de cotització acreditatius del pagament mensual de les quotes que sí s'hagen ingressat.  
 En tot cas, estos sol·licitants hauran de cedir el dret de cobrament a la Tresoreria General de la Seguretat Social, endossant els crèdits que els corresponguen com a beneficiaris, per mitjà de l'ompliment del document administratiu que el Servef posarà a la seua disposició.  
 En el cas que no siga possible la cessió s'efectuarà el lliurament de la subvenció al beneficiari i este haurà de justificar l'ingrés en la Tresoreria de la Seguretat Social, davant de la Direcció Territorial d'Ocupació corresponent en el termini d'un mes.  
3. Correspondrà als directors territorials d'Ocupació del Servef, per delegació del director general del Servef, el reconeixement de l'obligació i la proposta de pagament d'estes ajudes.  
  
  
  
  
DISPOSICIONS ADDICIONALS  
  
S'incorpora una disposició addicional  
  
Sexta. Referències normatives.  
Les referències realitzades en l'Orde 58/2010, de 29 de desembre, a la subvenció, s'entenen realitzades tant a la subvenció especial com a la quantitat addicional establides en els apartats 1 i 2 de l'article 3. Així mateix, les referències realitzades al Reial Decret 196/2010, de 26 de febrer, s'entendrà que inclouen les modificacions introduïdes pel Reial Decret 1783/2011, de 16 de desembre.  
  
  
DISPOSICIÓ FINAL ÚNICA  
  
Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
Contra este acte, que esgota la via administrativa, podran els interessats interposar un recurs contenciós administratiu en el termini de dos mesos a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'este mateix òrgan en el termini d'un mes computat en els termes ja esmentats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre que consideren procedent.  
  
València, 5 de setembre de 2014  
  
El conseller d'Economia, Indústria, Turisme i Ocupació  
MÁXIMO BUCH TORRALVA